Adisabeba

Adisabeba (, Āddīs Ābebā — ‘jaunais zieds’) vai Finfinne () ir Etiopijas galvaspilsēta un lielākā pilsēta valstī. Tā atrodas Etiopijas centrālajā daļā, Etiopijas augstienes dienvidu nogāzēs, apmēram 2400 metru augstumā virs jūras līmeņa, līdz ar to tā ir viena no visaugstāk izvietotajām galvaspilsētām pasaulē. Adisabeba ir priviliģētā pilsēta, kas ir pirmā līmeņa Etiopijas administratīvā iedalījuma vienība. No visām pusēm ieskauj Oromijas kiliks.

Pilsētā dzīvo vairāk nekā 5,7 miljoni iedzīvotāju (2024. gada dati), un tā ir gan Etiopijas politiskās, gan kultūras dzīves centrs. Adisabeba ir arī nozīmīga starptautiska pilsēta, jo tā ir Āfrikas Savienības, ANO Āfrikas ekonomiskās komisijas un citu starptautisko organizāciju galvenā mītne.

 Vēsture 
Adisabeba dibināta 1887. gadā pēc Etiopijas impērijas valdnieka Menelika II un viņa sievas Taitu Batulas iniciatīvas. Taitu Batula izvēlējās pilsētas nosaukumu un nosauca to par “Jauno ziedu” (amharu valodā ‘Āddīs Ābebā’), iedvesmojoties no šajā apvidū esošās krāšņās dabas. Sākotnēji tā kalpoja kā karaliska mītne, bet drīz vien attīstījās par nozīmīgu Etiopijas administratīvo un kultūras centru. Pateicoties tās stratēģiskajai atrašanās vietai augstienēs, pilsēta bija labi aizsargāta un piemērota galvaspilsētas funkcijām.

Otrajā Itālijas-Etiopijas karā 1936. gadā Adisabeba nonāca fašistiskās Itālijas okupācijas varā, kad Benito Musolīni režīms īstenoja Etiopijas aneksiju. Tā kļuva par Itāļu Austrumāfrikas kolonijas administratīvo centru. Tomēr etiopieši neatlaidīgi pretojās okupācijai, un , ar Apvienotās Karalistes atbalstu, Etiopija atguva savu neatkarību. Adisabeba atkal kļuva par neatkarīgās Etiopijas galvaspilsētu un sākās pilsētas atjaunošana un modernizācija.

Otrā pasaules kara laikā Adisabeba bija centrālais punkts pretošanās kustībai pret fašistisko Itāliju. Pēc kara pilsēta kļuva par Āfrikas politiskās emancipācijas simbolu. 1963. gadā Adisabebā tika dibināta Āfrikas Vienotības organizācija (mūsdienu Āfrikas Savienība), un pilsēta kļuva par šīs organizācijas galveno mītni. Tas nostiprināja Adisabebas statusu kā Āfrikas diplomātisko centru, veicinot tās attīstību un starptautisko nozīmi.

Mūsdienās Adisabeba ir ne tikai Etiopijas vēsturiskais centrs, bet arī vieta, kas simbolizē Āfrikas vienotību un neatkarību.

 Ģeogrāfija 
Adisabeba atrodas Etiopijas centrālajā daļā, Etiopijas augstienē, aptuveni 9° ziemeļu platuma un 38° austrumu garuma koordinātēs. Pilsēta ir izvietota uz plakankalnes, kas sniedzas no 2200 līdz 3000 metru augstumam virs jūras līmeņa, padarot to par vienu no visaugstāk izvietotajām galvaspilsētām pasaulē. Pilsētas centrālā daļa atrodas apmēram 2400 metru augstumā, un tās ainavu raksturo nelieli pakalni, ielejas un kalni, no kuriem ievērojamākais ir Entoto kalns, kas paceļas apmēram 3000 metru augstumā.

Adisabebai raksturīgs subtropu augstienes klimats (Cwb) ar mērenu un patīkamu klimatu visa gada garumā. Vidējā gaisa temperatūra svārstās no 10 līdz 25 °C, un lielākā temperatūras atšķirība diennaktī ir starp dienu un nakti, nevis starp gadalaikiem. Ir divi galvenie gadalaiki — sausā sezona (no oktobra līdz februārim) un lietus sezona (no jūnija līdz septembrim). Vidējais nokrišņu daudzums gadā ir aptuveni 1200 mm, un lielākā daļa nokrīt lietus sezonā. Augstā izvietojuma dēļ Adisabebā klimats ir vēsāks un patīkamāks nekā daudzās citās Āfrikas pilsētās, un tādēļ tā tiek saukta par “Āfrikas ziedošo pilsētu”.

 Demogrāfija 
Pilsētā dzīvo vairāk nekā 5,7 miljoni iedzīvotāju (2024. gada dati), galvenokārt amhari (48,2%), oromo (19,2%), guragi (17,5%) un tigraji (7,6%). Reliģija — kristieši (monofizīti) (82%), musulmaņi (12,7%).

 Cilvēki 
Adisabebā dzimuši:
 Meserata Defara (Meseret Defar, 1983) — skrējēja;
 Vilfrēds Tezigers (Wilfred Thesiger, 1910—2003) — ceļotājs;
 Girma Volde-Giorgiss (Girma Wolde-Giorgis, 1924) — politiķis.

 Atsauces 

 Ārējās saites 

Kategorija:Etiopijas pilsētas
Kategorija:Āfrikas galvaspilsētas